CELEX: 32007R1178
Language: ro
Date: 2007-10-05 00:00:00
Title: Regulamentul (CE) nr. 1178/2007 al Comisiei din 5 octombrie 2007 privitor la clasificarea anumitor mărfuri în Nomenclatura Combinată

10.10.2007   
            
            
               RO
            
            
               Jurnalul Oficial al Uniunii Europene
            
            
               L 264/3
            
         
      REGULAMENTUL (CE) NR. 1178/2007 AL COMISIEI
   
   din 5 octombrie 2007
   privitor la clasificarea anumitor mărfuri în Nomenclatura Combinată
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (1), în special articolul 9 alineatul (1) litera (a),
   întrucât:
   
               (1)
            
            
               Pentru a asigura aplicarea uniformă a Nomenclaturii Combinate anexate Regulamentului (CEE) nr. 2658/87, este necesar să fie adoptate măsuri privitoare la clasificarea mărfurilor avute în vedere în anexa la acest regulament.
            
         
               (2)
            
            
               Regulamentul (CEE) nr. 2658/87 a fixat regulile generale pentru interpretarea Nomenclaturii Combinate. Aceste reguli se aplică și în cazul oricărei alte nomenclaturi care se bazează pe ea, total sau parțial, sau care îi adaugă unele subdiviziuni suplimentare, și care este stabilită prin regulamente comunitare specifice, în vederea aplicării de măsuri tarifare sau de alt tip, în cadrul schimbului de mărfuri.
            
         
               (3)
            
            
               În aplicarea acestor reguli generale, mărfurile descrise în coloana 1 a tabelului ce figurază în anexă trebuie să fie clasificate la codurile NC indicate în coloana 2, în baza motivelor indicate în coloana 3 a acelui tabel.
            
         
               (4)
            
            
               Trebuie menționat că, sub rezerva măsurilor în vigoare în Comunitate, privitoare la sistemele de dublu control și de supraveghere comunitară prealabilă și a posteriori a produselor textile la importul în Comunitate, informațiile tarifare obligatorii, eliberate de către autoritățile vamale ale statelor membre referitoare la clasificarea mărfurilor în Nomenclatura Combinată și care nu sunt în concordanță cu cele stabilite prin acest regulament, vor putea fi invocate în continuare de către titularul lor pe o perioadă de 60 de zile, conform dispozițiilor articolului 12 alineatul (6) din Regulamentul (CEE) nr. 2913/92 al Consiliului din 12 octombrie 1992 de instituire a Codului Vamal Comun (2).
            
         
               (5)
            
            
               Comitetul Codului Vamal nu a emis un aviz în termenul stabilit de președinte,
            
         ADOPTĂ PREZENTUL REGULAMENT:
   Articolul 1
   Marfa descrisă în coloana 1 a tabelului prezentat în anexă se clasifică în Nomenclatura Combinată la codul NC indicat în coloana 2 a acestui tabel.
   Articolul 2
   Sub rezerva măsurilor în vigoare în Comunitate, privitoare la sistemul de dublu control și la supravegherea comunitară prealabilă și a posteriori a produselor textile la importul în Comunitate, informațiile tarifare obligatorii eliberate de autoritățile vamale ale statelor membre, care nu sunt în concordanță cu acest regulament, pot fi invocate în continuare pe o perioadă de 60 de zile, conform dispozițiilor articolului 12 alineatul (6) din Regulamentul (CEE) nr. 2913/92.
   Articolul 3
   Acest regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 5 octombrie 2007.
      
         
            Pentru Comisie
         
         László KOVÁCS
         
         
            Membru al Comisiei
         
      
   
   
      (1)  JO L 256, 7.9.1987, p. 1. Regulament, astfel cum a fost modificat ultima dată prin Regulamentul (CE) nr. 733/2007 (JO L 169, 29.6.2007, p. 1).
   
      (2)  JO L 302, 19.10.1992, p. 1. Regulament, astfel cum a fost modificat ultima dată prin Regulamentul (CE) nr. 1791/2006 (JO L 363, 20.12.2006, p. 1).
   
      ANEXĂ
      
                  Descrierea mărfurilor
               
               
                  Clasificare
                  cod NC
               
               
                  Motive
               
            
                  (1)
               
               
                  (2)
               
               
                  (3)
               
            
                  Articol confecționat din două materiale tricotate de culori diferite, realizate din fibre sintetice sau artificiale. Materialele se pretează confecționării costumelor de baie. Articolul, destinat purtării în contact direct cu pielea, coboară până sub bust, conține două cupe preformate având un strat subțire de umplere și o armătură pentru susținere.
                  Articolul este prevăzut cu bretele înguste, detașabile. El se închide la spate cu ajutorul unei cleme. Partea articolului care înconjoară spatele este prevăzută pe partea interioară cu benzi adezive care se lipesc de spatele persoanei care îl poartă, ținând articolul pe poziție, împreună cu bretelele și cupele preformate prevăzute cu armătură.
                  (sutien conceput ca parte superioară a unui bikini)
                  (A se vedea fotografia nr. 640 A, 640 B) (1)
                  
               
               
                  6212 10 90
               
               
                  Clasificarea este determinată prin aplicarea dispozițiilor regulilor generale 1 și 6 pentru interpretarea Nomenclaturii Combinate, a notei 2 (a) de la capitolul 61 și a textului codurilor NC 6212, 6212 10 și 6212 10 90.
                  Chiar dacă, datorită aspectului său general, a croielii și a naturii țesăturii, articolul pare a reprezenta partea superioară a unui costum de baie format din două piese („bikini”), clasificarea la poziția 6112 (costume de baie) este exclusă, datorită absenței părții inferioare a „costumului de baie din două piese”. A se vedea și notele explicative ale „Sistemului armonizat” de la poziția 6112, litera (C).
                  În plus, articolul nu este un „articol incomplet” de la poziția 6112 (costume de baie) în sensul regulii generale interpretative 2 (a), deoarece articolul nu are caracterul esențial al articolului complet (adică costum de baie din două piese), atât timp cât nu poate fi folosit ca atare la înot.
                  Articolul se clasifică ca sutien la poziția 6212, deoarece această poziție cuprinde sutienele de orice fel. A se vedea notele explicative ale „Sistemului armonizat” de la poziția 6212, al doilea paragraf, punctul 1. Cele două cupe matlasate, prevăzute cu sârmă destinată suportului, sunt caracteristice sutienelor clasice. Împreună cu benzile adezive care se închid la spatele persoanei care le poartă și prevăzute sau nu cu bretele detașabile, articolul este de felul „accesoriu destinat a fi purtat ca susținător al corpului”. A se vedea și notele explicative la SA pentru poziția 6212, primul paragraf.
               
            
         
      
                  
                     
               
               
                  
                     
               
            
         (1)  Fotografiile nu au decât un rol ilustrativ.